Πρόδρομος Προδρόμου

Ο Πρόδρομος Προδρόμου είναι Ελληνοκύπριος πολιτικός. Από τον Δεκέμβριο του 2019 μέχρι τον Φεβρουάριο του 2023 ήταν Υπουργός Παιδείας, Πολιτισμού, Αθλητισμού και Νεολαίας. Έχει διατελέσει Κυβερνητικός Εκπρόσωπος της Κύπρου, βουλευτής στην Εκλογική Περιφέρεια Λευκωσίας εκλεγμένος με τον ΔΗΣΥ και πρόεδρος της Ευρωπαϊκής Δημοκρατίας.

 Ο Πρόδρομος Προδρόμου γεννήθηκε στο Τύμπιγκεν στις 23 Νοεμβρίου 1958. Ομιλεί, πέρα από την ελληνική, την αγγλική και τη γαλλική γλώσσα. Σπούδασε οικονομικές επιστήμες (1978-1981), κοινωνιολογία (1979-1982) και πολιτικές επιστήμες (1982-1985) στο Πανεπιστήμιο Παρί-Ναντέρ. Συνέχισε με μεταπτυχιακές σπουδές και έρευνα στις οικονομικές επιστήμες,στη διεθνή οικονομία και στη χρηματοοικονομική (1982-1986), στην κοινωνιολογία (1984-1985) και στις πολιτικές επιστήμες (1985-1987) στο ίδιο πανεπιστήμιο. Είναι οικονομολόγος.Την περίοδο 1985-1986 εργάστηκε ως οικονομολόγος στο Τμήμα Οικονομικών Ερευνών της Κεντρικής Τράπεζας της Κύπρου. Οι αρμοδιότητες του αφορούσαν τις σχέσεις Κύπρου-Διεθνές Νομισματικού Ταμείου, τη Συναλλαγματική Ισοτιμία, το Εξωτερικό Χρέος και το Ισοζύγιο Πληρωμών. Την περίοδο 1986-1884 ήταν έκτακτος λέκτορας Κοινωνιολογίας και Επικοινωνίας στη Σχολή Δημοσιογραφίας του κολεγίου ΚΕΣ, την περίοδο 1988-1991 ήταν έκτακτος λέκτορας Πολιτικής Επιστήμης στο Ανώτερο Τεχνολογικό Ινστιτούτο. και την περίοδο 1994-1996 ήταν έκτακτος λέκτορας Κοινωνιολογίας στην Αστυνομική Ακαδημία.Ασχολήθηκε με την παραγωγή και παρουσίαση τηλεοπτικών εκπομπών, ως εξωτερικός συνεργάτης, στους τηλεοπτικούς σταθμούς Λόγος (1991-1993 και 1995-1996), ΡΙΚ (1994) και ΑΝΤ1 (2006-2007). Την περίοδο 1999-2001 ήταν εκδότης και διευθυντής της εβδομαδιαίας εφημερίδας Νέος Τύπος, ενώ την περίοδο 2001-2004 ήταν διευθυντής της εφημερίδας.Έχει ένα υιό και δύο κόρες. Διετέλεσε εκπρόσωπος τύπου του ΔΗΣΥ την περίοδο 1997-1999 και 2013-2018. Την περίοδο 2001-2004 ήταν επικεφαλής της Γραμματείας Οικονομικής Πολιτικής και Αναπτυξιακής Στρατηγικής και Επίτροπος Παιδείας του κόμματος. Επιπλέον, διετέλεσε Πρόεδρος του Ινστιτούτου Πολιτισμού του ΔΗΣΥ.Εκλέχτηκε για πρώτη φορά βουλευτής στις βουλευτικές εκλογές του 1996 στην Εκλογική Περιφέρεια Λευκωσίας με τον συνασπισμό Δημοκρατικός Συναγερμός-Κόμμα Φιλελευθέρων για την Ζ΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2001 με τον Δημοκρατικό Συναγερμό για την Η΄ Κοινοβουλευτική Περίοδο. Το 2004 διαφώνησε με τον ΔΗΣΥ σχετικά με την υποστήριξη του Σχεδίου Ανάν στο δημοψήφισμα της 24ης Απριλίου 2004 για την επίλυση του Κυπριακού προβλήματος. Ο ΔΗΣΥ τάχθηκε υπέρ της αποδοχής του σχεδίου λύσης ενώ ο Πρόδρομος Προδρόμου, όπως και άλλα στελέχη, διαφώνησαν. Διαγράφει από τις τάξεις του ΔΗΣΥ 4 Μαΐου 2004. Στις ευρωεκλογές του 2004, δύο περίπου μήνες μετά το δημοψήφισμα, συμμετείχε στην κίνηση «Για την Ευρώπη», η οποία εξέλεξε ευρωβουλευτή τον Γιαννάκη Μάτση.Μετά τη διαγραφή του αποτέλεσε ιδρυτικό στέλεχος της Ευρωπαϊκής Δημοκρατίας και πρόεδρός της σε όλη τη διάρκεια ύπαρξης της (2004-2008). Συμμετείχε στις βουλευτικές εκλογές του 2006 αλλά δεν εκλέχθηκε.Τον Μάιο του 2008 επανεντάχθηκε στο ΔΗΣΥ. Στις προεδρικές εκλογές του 2008 ήταν μέλος του κεντρικού επιτελείου της προεκλογικής εκστρατείας του Ιωάννη Κασουλίδη. Τον ίδιο ρόλο είχε και στις προεδρικές εκλογές του 2013 και στις προεδρικές εκλογές του 2018 στο κεντρικό επιτελείο του Νίκου Αναστασιάδη.Συμμετείχε στις βουλευτικές εκλογές του 2011 αλλά δεν εκλέχθηκε. Ωστόσο, το 2013, ο βουλευτής Εκλογικής Περιφέρειας Λευκωσίας του ΔΗΣΥ, Ανδρέας Πιτσιλλίδης, παραιτήθηκε επειδή ανέλαβε καθήκοντα ευρωβουλευτή. Πρώτος επιλαχών για τη θέση του στη βουλή ήταν ο Πρόδρομος Προδρόμου, ο οποίος ανέλαβε καθήκοντα βουλευτή στις 7 Μαρτίου του 2013 για την Ι΄ Κοινοβουλευτική Περίοδο.Ως βουλευτής, διετέλεσε αναπληρωτής κοινοβουλευτικός εκπρόσωπος του ΔΗΣΥ (1999-2001), πρόεδρος της Κοινοβουλευτικής Επιτροπής Παιδείας (2001-2004), αναπληρωτής πρόεδρος της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών (1996-2001), αναπληρωτής πρόεδρος της Κοινοβουλευτικής Επιτροπής Εξωτερικών και Ευρωπαϊκών Υποθέσεων, μέλος της Κοινοβουλευτικής Επιτροπής Οικονομικών και Προϋπολογισμού και της Κοινοβουλευτικής Επιτροπής Περιβάλλοντος και μέλος της αντιπροσωπίας της Βουλής στη Διακοινοβουλευτική Διάσκεψη για την Κοινή Εξωτερική Πολιτική και Πολιτική Ασφάλειας και την Κοινή Πολιτική Ασφάλειας και Άμυνας.Συμμετείχε στις βουλευτικές εκλογές του 2016 αλλά δεν εκλέχθηκε.Τον Μάρτιο του 2018 διορίστηκε Κυβερνητικός Εκπρόσωπος στην Κυβέρνηση Νίκου Αναστασιάδη. Στις 3 Δεκεμβρίου 2019 ανέλαβε Υπουργός Παιδείας, Πολιτισμού, Αθλητισμού και Νεολαίας στην Κυβέρνηση Νίκου Αναστασιάδη. «Προδρόμου Πρόδρομος». www.parliament.cy. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 13 Ιουλίου 2019. Ανακτήθηκε στις 13 Ιουλίου 2019. «Το βιογραφικό του νέου Κυβερνητικού Εκπροσώπου Π. Προδρόμου». www.sigmalive.com. 13 Φεβρουαρίου 2018. Αρχειοθετήθηκε από το πρωτότυπο στις 14 Ιουλίου 2019. Ανακτήθηκε στις 14 Ιουλίου 2019. «Το Who is Who της νέας Κυβέρνησης – Τα βιογραφικά όλων των νέων Υπουργών». ΡΕΠΟΡΤΕΡ. 13 Φεβρουαρίου 2018. Αρχειοθετήθηκε από το πρωτότυπο στις 14 Ιουλίου 2019. Ανακτήθηκε στις 14 Ιουλίου 2019. «Ποιος είναι ο νέος Κυβερνητικός Εκπρόσωπος, Πρόδρομος Προδρόμου». Philenews. Ο Φιλελεύθερος. 14 Φεβρουαρίου 2018. Αρχειοθετήθηκε από το πρωτότυπο στις 14 Ιουλίου 2019. Ανακτήθηκε στις 14 Ιουλίου 2019.